b'\n_START_ARTICLE_\nTage Lerche\n_START_PARAGRAPH_\nTage Lerche (24. oktober 1907 \xe2\x80\x93 19. april 1944 p\xc3\xa5 Frederiksberg Hospital) var en dansk mist\xc3\xa6nkt stikker under Bes\xc3\xa6ttelsen. Han blev likvideret af modstandsfolk fra Holger Danske den 19. april 1944, da han, kl\xc3\xa6dt i civil, k\xc3\xb8rte rundt i en vogn fra Werner Bests (Tysk rigsebefuldm\xc3\xa6gtiget i Danmark fra 1942-45) vognpark ved Vesterbrogade i K\xc3\xb8benhavn.\n_START_SECTION_\nLikvideringen\n_START_PARAGRAPH_\nKlokken 12:40 den 19. april 1944 likviderede de to modstandsm\xc3\xa6nd Flammen og Citronen stikkeren Svend Gundel i hans radioforretning p\xc3\xa5 Vesterbrogade i K\xc3\xb8benhavn. F\xc3\xa5 m\xc3\xa5neder tidligere havde radioforhandleren stukket en modstandsmand til det hemmelige tyske politi, Gestapo. Modstandsmanden blev sat i f\xc3\xa6ngsel og tortureret._NEWLINE_Klokken 14:30 samme dag blev Tage Lerche, der var i tysk tjeneste som chauff\xc3\xb8r, likvideret i en vogn fra Werner Bests vognpark i krydset Pile All\xc3\xa9 ved Vesterbrogade i K\xc3\xb8benhavn af Holger Danskes Bent Faurschou-Hviid (med d\xc3\xa6knavnet "Flamme"), J\xc3\xb8rgen Haagen Schmidt (d\xc3\xa6knavn "Citronen"), Gunnar Dyrberg (d\xc3\xa6knavn "Hermann") og Patrick Schultz (d\xc3\xa6knavn "Bent"). Bilen blev ramt af 45 skud. Lerches s\xc3\xb8n og dennes kammerat var ogs\xc3\xa5 med i bilen. Lerche og s\xc3\xb8nnen blev h\xc3\xa5rdt s\xc3\xa5ret og bragt til Frederiksberg Hospital - Lerche d\xc3\xb8de samme dag, s\xc3\xb8nnen d\xc3\xb8de nogle dage senere den 24. april 1944. Kammeraten blev ikke ramt og overlevede, da han havde kastet sig ud af den k\xc3\xb8rende bil, da skyderierne startede, og l\xc3\xb8bet hjem til sine for\xc3\xa6ldre. Likvideringen var i virkeligheden en tragisk fejl, idet man troede, at man havde likvideret den farlige stikker Arno Hammeken, man havde desuden heller ikke set b\xc3\xb8rnene i bilen._NEWLINE_Senere samme dag - den 19. april 1944 omkring kl. 22.55 - som h\xc3\xa6vn for attentatet mod Lerche, kastede medlemmer af den tyske terrorgruppe "Peter-gruppen" to h\xc3\xa5ndbomber mod sporvogne - en linje 6 og en linje 15 - i krydset Vesterbrogade/Pile All\xc3\xa9. Den ene bombe mod linje 6 ramte ikke rigtigt og spr\xc3\xa6ngtes uden for vognen. Den anden bombe s\xc3\xa5rede 28 personer p\xc3\xa5 linje 15, men ingen blev dr\xc3\xa6bt.'